《云间康季脩素豪于饮王大将军曾为作康山人拜酒歌顷从余饮乃不任涓滴戏有此赠》
明代·李云龙

君且尽金叵罗，我请为君歌。君不见粤王城南江瀰瀰，荡汉漂不不知几。

又不见呼銮道上风萧萧，春芳忽已辞秋条。人生欢会不常有，要使一卮长在手。

闻君年少雅好奇，云间士龙人共知。凤凰桥上芳草合，半醉蹀躞黄金羁。

朅来伏剑游帝都，驼背侧坐锦模糊。閒邀击筑发悲歌，饮停调笑陌上姝。

当时志气淩青云，辕门长揖大将军。从征西缚乌蛮长，倚马曾宣露布文。

生平习识军中乐，又逐楼船下南国。时清不用鲁连矢，日晏犹眠郗超幕。

我本高阳旧酒徒，三时醉卧黄公垆。逢君一语酒中趣，袒跣大笑歌呜呜。

珠江秋绿葡萄开，流霞飘入掌中杯。正须暂醉一千日，何为却惜玉山颓。

对君寸心欲具陈，一言告君君莫嗔。君今有酒不肯饮，枉作当年拜酒人。

作者简介：李云龙，字烟客。番禺人。少补诸生，负奇气，一时名士多严事之。绌于遇，以赀游国学，卒无成。走塞上，客东莞袁崇焕所。时崇焕总制三边，威名大震，云龙在幕参其谋。既而崇焕死，遂为僧，称二严和尚。明亡，不知所终。著有《雁水堂集》、《啸楼前后集》、《遗稿》、《别稿》行世。清同治《番禺县志》卷四二、清陈伯陶编《胜朝粤东遗民录》卷四有传。李云龙诗，以广东省立中山图书馆所藏民国手抄本《啸楼诗集》为底本，参校以广东省地方文献馆民国铅印本《啸楼集》及清温汝能《粤东诗海》。